
    ELŐSZÓ


    Nehéz elhinni, hogy végre az előszót írom ehhez a könyvhöz. A digitális dokumentum, amelyben ez a szöveg összeállt, 2019-ben keletkezett. Akkor már túl voltam doktori tanulmányaim első mérföldkövén. Úgy találták, hogy jó úton haladok a tudományos fokozat megszerzéséhez. A BME Pszichológia Doktori Iskolájának hallgatója voltam, két éve oktattam és kutattam. A legtöbb ember a pszichológia szó hallatán azt gondolhatja, hogy engem különösen érdekel az egyén életútja, gondolatai, érzelmei. Nos, ez nem egészen igaz. Engem is épp csak annyira érdekelnek ezek a dolgok, mint bárki mást, és nem is vonok le messzemenő következtetéseket a testbeszédből vagy a hanglejtésből. Azért voltam a Pszichológia Doktori Iskola tagja, mert engem az emberi elmével kapcsolatos általános kérdések érdekeltek.


    Talán azért, mert ezekre meggyőző válaszokat lehet találni. A tudományos módszer az egyetlen olyan eljárás, amellyel viszonylag biztos tudást lehet szerezni, engem pedig a pszichológiából is csak ez érdekelt. A lényeg nem az, hogy az ember megbékéljen magával vagy útmutatást kapjon, hanem hogy megértse, hogyan működik a világ és maga az ember. Ezzel foglalkoznak az agykutatók, akik közé magamat is sorolom. Úgy gondolom, hogy az egyéni élet nagy kérdéseire csak az egyén találhatja meg a neki megfelelő válaszokat, amelyek ráadásul szinte bárhol lehetnek. Ehhez nekem is csak annyi közöm van, hogy én is keresem az élet értelmét, mint bárki más. Az élet nagy kérdéseire viszont a tudomány jól alátámasztott válaszokat adhat, és ezekről szól ez a könyv is.


    Hogy ez miért és hogyan alakult így, nem tudom. Sőt szerintem nem is lehet tudni, és éppen ez az, ami miatt az általános kérdéseket szeretem, amelyekre válaszokat lehet találni. Az efféle specifikus kérdések, hogy miért is lettem kísérleti pszichológus, túl sok választ kínálnak, amelyek között lehetetlen igazságot tenni. A számomra legvonzóbb válasz, hogy szeretem a rendszereket. Gyerekkoromban talán ezért gyűjtögettem és számolgattam a pénzérméket. Talán ezért szerettem a különféle társasjátékokat? Ezért szerettem meg a kémiát általános iskolásként? Ezért érintett különösen kényelmetlenül, mikor a kamaszkor során szépen lassan leesett, hogy a társadalmi rendszerek korántsem olyan jól szervezettek és szépek, mint azok, amikben annyi örömöt leltem? Idővel ráeszméltem, hogy a világban lévő káosz középpontjában az emberi elme áll, és végül ezért keveredtem arra a területre, amely az emberi elme működésének szabályszerűségeit firtatja? Jó kis narratíva, de ki tudja, igaz-e. Apám szerint ennek így kellett lennie, hiszen kisgyerekként, amikor meglepett egy nagyon menő Lego Technic autóval, engem jobban érdekelt a hozzá járó sofőr, a kis emberke.


    Az emberi elme ebben a legjobb: értelmet és koherenciát ad olyan dolgoknak, amelyek a valóságban nem is függnek össze. Az én utamban bőven voltak kitérők, míg elkeveredtem a biológia szakra az egyetemen. A biológiai rendszerek teljesen elcsavarták a fejemet, és az egyetemi éveim alatt rátaláltam arra a végtelenül bonyolult szerkezetre, amelyről ez a könyv is szól. Az agykutatás, bár ezen a néven ivódott be a köztudatba, korántsem csak az agy biológiájával foglalkozik, az emberi elme és az ember által létrehozott rendszerek, a kultúra mind a tárgyát képezik. Emiatt olyan bámulatosan sokszínű és kétségbeejtően komplikált ez a terület. Ez a komplexitás sokakat megriaszt, és azt hiszem, hogy ennek felismerése volt a fő mozgatórugója annak, hogy elkezdtem az agykutatásról írni mindenkinek.


    Ez a könyv ennek az igyekvésnek az aktuális, de reményeim szerint nem végső csúcspontja. Az egyetemi tanulmányaim alatt középiskolásokat kezdtem korrepetálni kémiából és biológiából, ekkor alakult ki bennem az a kép magamról, hogy jól le tudom egyszerűsíteni az elsőre komplikáltnak tűnő dolgokat, és örömömet lelem abban, hogy segítek valakinek átlátni a rendszereket, amelyeket annyira lenyűgözőnek tartok. Ezen felbuzdulva a doktori iskolába való beiratkozást megelőzően összefoglaltam néhány aktuális idegtudományi kutatást, és elküldtem ezeket a kéziratokat az Élet és Tudomány szerkesztőségének. Hamarosan heti rendszerességgel kezdtem írni az agykutatásról, amit azóta is szakadatlanul (igyekszem) folytatni. Ezek az írások adják a könyv alapját is.


    Bár magam az ELTE Pszichológiai Intézet kutatójaként az emlékezettel foglalkozom, az évek során az agykutatás sok szegletébe betekintettem, hogy ezeket megpróbálhassam világosan, átláthatóan bemutatni az olvasóknak. Ez a könyv tehát az agyról és annak tudományos kutatásáról szól, és azoknak íródott, akik laikusként érdeklődnek e téma iránt. Szerintem a megértés kulcsa, hogy az ember lássa, amit a kutató lát, ezért nagy hangsúlyt kapnak az agykutatás története és módszerei. Remélem, az olvasókban is sikerül előidézni valamennyit abból az izgalomból, amelyet én éreztem, amikor felgöngyölítettem egy-egy új vizsgálat tudománytörténeti megalapozottságát és a bonyolult kísérletek logikáját.

  


  
    I.AZ UNIVERZUM MÁSFÉL KILÓ KOCSONYÁBAN

  


  
    Azt mondják, hogy az emberi agy az univerzum legbonyolultabb szerkezete. Ezt az állítást gyakran számokkal szokták alátámasztani: az emberi agy közel százmilliárd idegsejtből épül fel, amelyek körülbelül egybilliárd kapcsolatot létesítenek egymással. A világ valamennyi emberének tehát összesen kevesebb hajszála van, mint ahány sejtkapcsolat, vagyis szinapszis1 egyetlen ember agyában. Ez egészen lenyűgöző, főleg ha az embernek van elképzelése arról, hogy mire jó egy szinapszis. Ennek a könyvnek az a legfőbb célja, hogy átadja azt a tudást az olvasónak, amellyel maga is olyan csodálattal és értetlenkedéssel tud nézni az ismert univerzum legkomplikáltabb szerkezetére, mint az agykutatók.


    Fontos leszögezni, hogy jelenleg még több a kérdés, mint a válasz az aggyal kapcsolatban, azonban számos fontos felfedezésnek hála, napjaink tudománya körvonalazott néhány alapvetést. Az emberi agy komplexitását leginkább az a gondolat szemlélteti, hogy még az emberi agy összetettségének gondolatát is maga az emberi agy szülte. Az emberi agy a legbonyolultabb szerkezet az univerzumban, az emberi elme szerint. Persze, hiszen az univerzumról való gondolkodás és e gondolatok szavakba öntése egyaránt az emberi elme privilégiumai. Az emberi elmét pedig az emberi agy hozza létre, legalábbis erre mutat az agykutatás egy sor alapvető felismerése. Ez a kapcsolat az elme és az agy között az agykutatás egyik alappillére. Enélkül nem sok értelme lenne vizsgálni a koponya ölelésében gubbasztó másfél kilónyi kocsonyát.


    Az agy összetettségének legvilágosabb bizonyítéka, hogy elképesztően komplikált jelenségeket hoz létre: az emberi elmét és a viselkedést. A bolygók mozgása megjósolható, az időjárás-előrejelzések egyre pontosabbak, de az emberek viselkedését még mindig nehéz előre látni. Ez is egy bizonyítéka az agy összetettségének. Az agy hozza létre életünk minden mozzanatát, sőt ez a szervünk teszi lehetővé, hogy ezek az események ne merüljenek azonnal a feledés homályába. Lényegében az agyműködésnek köszönhetjük létezésünk minden egyes pillanatát.


    Teljesen mindegy, hogy egy ejtőernyős ugrásról van szó, vagy a várakozásról egy nagyobbacska üzlet pénztárai előtt: ezeket az élményeket az agyműködés hozza létre. Ez ráadásul több szempontból is igaz. Egyrészt az agy hozza létre az emberi elmét, tehát minden tudatos élmény az agyműködésben gyökerezik. Ez az ébren átélt ejtőernyőzésre és a sorban állásra is igaz, sőt az álmokra és a tudatmódosító szerek hatására kialakuló élményekre is. Ugyanakkor az ejtőernyőzéshez szükséges eszközök is mind az emberi elme szüleményei, ahogy azok a rendszerek, módszerek és szerkezetek is, amelyek a bevásárlást teszik annyira hétköznapivá. Bár az emberi természetnek árnyoldalai is vannak, valószínűleg a világ legnagyobb mizantrópja is elismerné egy kis noszogatásra, hogy az emberi elme különleges és érdekes.


    Manapság az idegtudósok egyértelműnek tartják, hogy az agy hozza létre az elmét. Az agyat egyszerű meghatározni, ez a központi idegrendszer koponyán belül található része. Az elme definíciója már nehézkesebb, de pontos meghatározás hiányában is régóta foglalkoztatja a gondolkodókat, bár sokáig lélekként hivatkoztak rá. Hippói Szent Ágoston időszámítás szerint 400 körül vetette papírra híres gondolatát, amely az emberi lélek bámulatos mivoltára hívja fel a figyelmet. Vallomások című könyvében van egy idézet, amely így szól: „Te a hegyek magasát, (…) az óceán partjait és a csillagok vonulását csodálod, de megfeledkezel arról, hogy az emberi léleknél nincs csodálatosabb.” Minden csoda forrása az emberi lélek, ez tehát a legcsodálatosabb minden lenyűgöző dolog közül. Ágoston érvelése szerint az ember azért képes elképedni a hegyeken, az óceánon és a csillagokon is, mert ezek bekerülnek a lélekbe, vagy mai szóhasználattal az elmébe. Ezt bizonyítja, hogy ezek az élmények akkor is visszaidézhetők, amikor a hegyek, az óceánok vagy a csillagok már nincsenek szem előtt. Az elme tehát olyan csoda, amely minden más csoda átélését lehetővé teszi. Kétségtelen, hogy az emberi elme a legelképesztőbb dolog a világon.


    Az elme nagyszerűsége az emberi agyat is felértékeli, hiszen napjainkban kevés tudós kételkedik abban, hogy az agy hozza létre az elmét. Ez az elképzelés többnyire másodkézből szerzett ismereteken alapul. Ha minden jól megy, akkor az ember nem szembesül olyasmivel a hétköznapokban, ami egyértelművé teszi, hogy az agy hozza létre az elmét. Ha az ember 10 év körüli gyerekeket kérdez Magyarországon, hogy hol vannak az emlékek, egyből a fejükre mutatnak és azt mondják: „az agyban!” Ha azt is megkérdezik, honnan tudják, már ködösebb válaszra lehet számítani. Valószínűleg valaki mondta vagy valahol olvasták, tehát másodkézből szerzett ismeret. Az ilyesfajta tudással csak annyi a probléma, hogy gyakorlatilag bármiről szólhat, amíg nincs olyan hétköznapi megfigyelés, amely direkt cáfolná őket. Az emberek nagy része nem találkozik olyan megfigyelésekkel, amelyek segíthetnének elbírálni az állítás valóságtartalmát.


    Az agysérülések sajnálatos következményei azonban egyértelműen bizonyítják, hogy az elme és az agy között valamiféle kapcsolat van. Az agykutatók szerint nem túlzás azt állítani, hogy az agy maga az ember. Erre utaló megfigyeléseket már a civilizáció hajnalán is tettek néhányan. Fennmaradtak például az ókori Egyiptomból egy katonaorvos feljegyzései,2 aki többek között komoly fejsérülésekről tett említést. Leírta, hogy az egyik oldali koponyatörés a test ellentétes oldalán okoz bénulást. Manapság már tudjuk, hogy mindez a központi idegrendszer funkcionális szerveződésének sajátosságából adódik, abból, hogy a test izmait az ellentétes oldali agykéregből induló pályák mozgatják. Ez az egyiptomi orvos arról is említést tett, hogy a fejsérült katonák képtelenné válhatnak a környezetük érzékelésére és a reagálásra, miközben ébernek tűnnek, és a szívük is dobog. Mégis úgy vélték, hogy a lélek, az értelem forrása nem az agyban, hanem a szívben lakozik. Az egyiptomiak számára korántsem volt nyilvánvaló, hogy az agy lenne felelős az elme létezéséért. Sőt ahogy azt a mumifikálás folyamata is mutatja, az agynak nem tulajdonítottak komoly jelentőséget: a legtöbb belső szervet kanópuszedényekben őrizték meg, hátha szükség lesz még rájuk a túlvilágon, az agyat azonban egyszerűen kidobták. Hiába figyelték hát meg ebben az időben is, hogy a fejsérülés az elme normális működését is károsíthatja, az ókorban az emberek még nem úgy tekintettek az agyra, mint manapság.


    Az egyiptomiak, ahogy az összes többi ókori nagy kultúra, úgy vélték, hogy a szív felel mindenért, amit ma az agynak tulajdonítunk. Annyira egyértelmű, hogy az agyunkkal gondolkodunk, látunk, emlékezünk, hogy szinte felfoghatatlan, miért gondolta néhány ezer évvel ezelőtt szinte minden ember, hogy mindez a szív feladata. Magától értetődő, hogy a fejünkből nézünk ki a világra! Ugyanakkor az is egyértelmű, hogy a testünk minden pontját érezzük és mozgatjuk, tehát az aggyal valamiképp összeköttetésben kell lennie az egész testnek. Ez az a részlet, amely az ókoriak előtt ismeretlen volt, nem tudták ugyanis, hogy az idegrendszer behálózza az egész testet. A boncolás egyrészt megvetett tevékenység volt, másrészt az erek sokkal szembeötlőbbek, mint az idegek. A szív összeköttetése a test távoli pontjaival tehát világos volt, az agy esetében azonban csak évszázadokkal később derült fény hasonló kapcsolatrendszerre.3 Az agy csak egy fura zsírcsomó volt a fejben, míg a szív az éltető vért keringtette az egész testben, meleg volt, mozgott, és amikor leállt, akkor az ember meghalt. A szívet ezek alapján egyértelműen az értelem, a lélek házaként tartották számon. Hogyan lépett hát színre az agy?


    A szívbe vetett hitet egy római orvos rengette meg, az időszámítás szerinti II. században. Galénosz hírhedt kísérlete során egy disznót boncolt élve, amikor véletlenül elvágta a bolygóideg egyik ágát. Ez az ág normálisan a hangképzés szervét, a gégét idegzi be. Galénosz azért nyitotta fel a disznó testét, mert így próbálta megérteni a szervezet működését. Számtalan kísérletet végzett ezzel a módszerrel, a disznó szervezetének különféle „zsinórjait” metszette át vagy kötözte el, hogy megértse azok funkcióját. Így fedezte fel például, hogy a vizelet nem a húgyhólyagban, hanem a vesékben keletkezik: elkötötte ugyanis a húgyvezetéket, és azt látta, hogy a húgyhólyagban lévő folyadék mennyisége nem változik. Egyik vizsgálata során Galénosz a bolygóideg szerepét próbálta megfejteni, és átmetszette az ideg gégét beidegző ágát. Az élve boncolt disznón ez a beavatkozás meghökkentő következménnyel járt, a sivító disznó azonnal elhallgatott. Ez az eredmény fontos bizonyítéka volt annak, hogy a lélek központja az agy, és nem a szív. Galénosz korában a rómaiak úgy tartották, hogy a szív az értelem központja, mivel a hang a mellkasból tör elő és a hang az értelem legfőbb eszköze. Galénosz kísérlete viszont arra utalt, hogy a hang az agyból származik, hiszen az agyból eredő bolygóideg egy ágának átvágása megakadályozta a hangképzést.


    Ez a szemléletváltás kellett ahhoz, hogy a fejsérülés következményeire is más szemmel nézzenek az emberek. A szerencsétlen balesetek következményeképp könnyen jelentkezhetnek változások a mentális életben. Ezek a tragikus események azonban nemcsak személyes csapások, hanem a természet kísérletei, melyek fontos ismeretekkel szolgálnak az agykutatás számára. Az efféle kegyetlenkedésre semmilyen etikai bizottság nem adna engedélyt, ám a balszerencsés esetek legalább az emberiség közös tudásához is hozzátesznek.


    Az egyik leghíresebb ilyen eset Phineas Gage, egy XIX. századi amerikai vasútépítő művezető. A történet szerint Gage egy átlagos munkanapja merőben máshogy alakult, mint a többi. Egy szikla szétrobbantásánál valami félrement, és a töltet váratlan detonációja olyan erővel taszította el a tömítéshez használatos vasrudat, hogy az egyenesen átszáguldott Gage fején. Egészen pontosan a bal oldali járomcsont alatt hatolt be, és a homlok fölött, középtájon hagyta el a fejet a vasdarab. Érdekes módon a sérülés után a művezető magához tért, és eszméleténél volt, mire a helyi orvos megvizsgálta. Az eset előtt Gage tisztességes, dolgos ember hírében állt, ám a sérülés után megváltozott a viselkedése. Az egykor köztiszteletben álló ember teljesen kifordult magából. Szerencsejátékozott, ivott, verekedett, szemérmetlen megjegyzéseket tett, és folyton cserélgette a munkahelyeit.


    Gage agyának a prefrontális kérge sérült, az a terület, amelyet manapság a viselkedés legmagasabb rendű szabályozójának tartanak. Ez a terület felel azért, hogy az ember képes legyen meggátolni érzelmei és vágyai „parancsait”, és úgy cselekedni, ahogy azt a helyzet megkívánja. Ezt a váratlan változást Gage személyiségében az agysérülésnek szokás tulajdonítani,4 és így az esete az egyik fontos bizonyítéka annak, hogy az agy az elme anyagi alapja. Azóta egyébként számos hasonló megfigyelést tett az orvostudomány. Például a frontotemporális demencia, amely a frontális lebeny, és így a prefrontális kéreg degenerációját eredményezi, általában impulzívvá, gátlástalanná változtatja a betegeket. Ugyanakkor a frontális lebeny fehérállományi kapcsolatainak átmetszése éppen ellenkezőleg, indítékszegénységet okoz. A fehérállományban húzódnak az agy különböző területeit összekötő sejtnyúlványok, és úgy tűnik, hogy a prefrontális kéreg kapcsolatainak megszakadása hatására a betegek elvesztik a motivációjukat, hogy bármit is csináljanak. Ezek az ismeretek nem a természet kísérleteinek számlájára írhatók, hanem a XX. század derekán jellemző agysebészeti beavatkozásokéra. A lobotómiának nevezett eljárás a homloklebeny kapcsolatainak átmetszését célozta, hogy ezzel a súlyos mentális zavarral küzdők szenvedéseit enyhítsék. Bár manapság a lobotómiáról azt tartják, hogy nem a beteg, hanem a kezelők érdekeit szolgálta, egy biztos: a lobotómia következményei is egyértelműsítik, hogy a normális viselkedéshez és gondolkodáshoz ép agyra van szükség.


    Semmi kétség, az agy felelős mindenért, amit átélünk és cselekszünk. Ezt az állítást számtalan további eredmény támogatja, amelyeket a könyv későbbi fejezeteiben részletesen is megnézünk. Az emberi elme lenyűgöző, az agykutatás pedig e bámulatos rendszer megértésére törekszik. A kutatás tárgyához méltón a módszerek is sokszínűek. Mielőtt rátérnénk az agykutatás legnagyobb kérdéseire, fontos leszögezni, hogy a lényeg az agyműködés és az általa létrehozott jelenségek közötti kapcsolat feltárása. Ezek a jelenségek a viselkedés és a mentális jelenségek, vagy pontosabban a kognitív folyamatok. Minden, amit külső szemlélő is láthat, az viselkedés, amit nem, az mentális vagy kognitív folyamat. Viselkedés például, hogy lehajolunk egy pénzérméért az utcán, mentális jelenség, hogy észrevesszük az érmét, és úgy döntünk, megéri a fáradságot, hogy felvegyük. Ezekért egy sor tudatos és tudattalan kognitív folyamat felelős. Mindezek azért történnek meg, mert az agyunkban, sőt az idegrendszerünkben történik egy sor változás, amelyek végül a megfelelő izmok összehúzódásainak sorozatát eredményezik. Az agykutatás célja ezen összefüggések lehető legpontosabb feltárása. Mit tesznek tehát az agykutatók? Figyelik, hogy mi történik az agyban, és hogy közben mit csinál az agy tulajdonosa.


    Egy tökéletes világban, illetve egy agykutató számára tökéletes világban, a kutató mindent láthatna, ami érdekli. Látható lenne, hogyan jut arra a döntésre az ember, hogy felvegye az érmét, és még az is, hogy közben az agyában hol, milyen molekulák cikáznak, hogy rendben menjen ez a mutatvány. A valóság azonban komplikáltabb ennél. A viselkedés legalább látható, de az elme dolgait csak az adott elme ismerheti, mások csak arról tájékozódhatnak, amit az ember hajlandó megosztani a belső folyamataiból. Ez az agykutatás egyik nagy akadálya. Az ember mentális folyamatait csak úgy lehet „láthatóvá tenni”, hogy trükkös kísérleti elrendezésekben kérjük őket egyszerű válaszokra. A laborban nehéz lenne reprodukálni az utcán megpillantott érme esetét, ám a kutatók felkínálhatnak egy sor különböző lehetőséget, melyek közül egyet kell választani. Egy ilyen elrendezés segíthet meghatározni, hogy milyen tényezők tesznek vonzóvá egy bizonyos döntést. Érdekes módon a döntéshozás pszichológiájának vizsgálata mutatott rá az agykutatás másik nagy akadályára. Daniel Kahneman5 a trükkös feladványai segítségével arra jutott, hogy az emberek nem racionálisan döntenek, és számtalan olyan tényező is befolyásolja őket, amelynek tudatában sincsenek. Ez arra utal, hogy még maga az egyén sincs tisztában a kogníció minden részletével, tehát tényleg nincs senki, aki közvetlenül megfigyelhetné az elme rejtelmeit. Végül ott van maga az agy is. Az agyban zajló folyamatokat speciális módszerekkel lehet csupán követni, melyek nagy részét nem is lehet úgy kivitelezni, hogy az agy tulajdonosa életben van. A megfigyelni kívánt rendszereket tehát finoman szólva is nehéz megfigyelni, így az agykutatás hemzseg a bonyolult, trükkös módszerektől.


    Az agykutatás célja végső soron az agy és az elme közötti kapcsolat megértése. Mivel a vizsgálat tárgya a legbonyolultabb szerkezet az ismert világban, az agykutatás maga is egy sokszínű terület, amelyben elképesztően változatos módszereket használnak a kutatók. Valahol minden vizsgálat, amelyet e könyv fejezetein kivesézünk, az elme jobb megértését célozza, akár az agyban zajló biológiai folyamatok megértésén keresztül, akár a viselkedés és a kogníció szabályszerűségeinek pontosabb feltárásán keresztül igyekszik ezt elérni.


    Visszatérve a könyv elején említett számokra, a neuronok és a szinapszisok mennyisége azért olyan beszédes az agykutatók számára, mert manapság úgy vélik, hogy ezeknek központi szerepük van az agy működésében. Azt is mondhatnánk, hogy az agy esetében ezek a fogaskerekek és a rugók, így az, hogy sok van belőlük, azt sugallja, hogy bonyolult a működés. Az idegrendszer egy kusza hálózat, amelyben elektromos jelek cikáznak. Az agykutatóknak azt kell meghatározniuk, miként épül fel a hálózat, és hogyan közlekednek benne ezek a jelek. Bár ez talán egyszerűnek hangzik, közel sem az.

